En operation kan betyde, at sæsonen slutter før tid for Frederikshavn White Hawks’ kaptajn, Rasmus Søndergaard. Tirsdag aften gik det galt under en kamp mod Aalborg Pirates. I en duel faldt han og brækkede sin højre hånd ved knoglen til tommelfingeren, og fredag skal han opereres på Regionshospital Nordjylland i Hjørring. - Først bagefter ved jeg, hvornår jeg kan spille igen. Jeg frygter, at resten af sæsonen er slut for mit vedkommende, siger Rasmus Søndergaard til Kanal Frederikshavn . Han kunne med det samme mærke, at den var gal, da han faldt under duellen. Hånden strammede – men alligevel spillede han videre. 29-årige Rasmus Søndergaard blev også skadet tidligere på sæsonen. Dengang var det i venstre arm. På trods af skaden har han spillet alle kampe i denne sæson. Han ærgrer sig over, at han formentlig går glip af resten af sæsonen. - Det er noget skidt og meget ærgerligt her lige inden Final4 og snart slutspillet, siger den 29-årige back til Kanal Frederikshavn.

Referat:
Rasmus Søndergaard skal opereres i hånden fredag, og han er bange for, at han har spillet sin sidste kamp i denne sæson.